Anexa nr.14

la Hotărîrea Guvernului

nr.650 din 12 iunie 2006

Alte drepturi băneşti

ale militarilor, efectivului de trupă şi corpului de comandă angajaţi în serviciul

organelor apărării naţionale, securităţii statului şi ordinii publice, precum și funcționarilor publici cu statut special din cadrul sistemului administrației penitenciare

**1.** Militarilor şi angajaţilor Ministerului Afacerilor Interne şi funcționarilor publici cu statut special din cadrul sistemului administrației penitenciare care îşi satisfac serviciul prin contract, încorporaţi în contingentul militar de asigurare a regimului de încetare a focului şi a securităţii în zona de conflict, li se va plăti pentru această perioadă diurna în mărime de 100% din cea stabilită pe ţară.

**2.** Pentru perioada aflării în cantonamente, centre de instruire, pe cîmpuri de instruire, de exerciţii, în timpul participării la manevre şi exerciţii în afara punctelor de dislocare permanentă a unităţilor şi subunităţilor militare, militarilor angajaţi prin contract li se plăteşte diurna în mărime de 50% din cea prevăzută pentru localităţile rurale din Republica Moldova.

**3.** Militarilor în termen eliberaţi din serviciu (inclusiv pînă la expirarea termenului stabilit) li se plăteşte o indemnizaţie unică de eliberare în mărime de trei solde de funcţie, iar dacă aceştia fac parte din rîndurile copiilor orfani sau rămaşi fără tutela părinţilor – în mărime de cinci solde de funcţie.

**4.** Militarilor angajaţi în serviciul militar pe bază de contract, imediat după încheierea serviciului în termen şi numirea în funcţie, li se achită o indemnizaţie unică în mărime de două solde de funcţie.

**5.** Militarilor eliberaţi din serviciul militar prin contract li se acordă o indemnizaţie unică în mărimea şi modul prevăzute de art. 19 din Legea nr. 162/2005 cu privire la statutul militarilor, iar ofiţerilor de protecţie ai Serviciului de Protecţie şi Pază de Stat – în mărimea şi modul stabilite de art. 47 din Legea nr. 134/2008 cu privire la Serviciul de Protecţie şi Pază de Stat.  
 În cazul eliberării în mod repetat din serviciul militar prin contract, indemnizaţia unică se acordă în mărimea care exclude valoarea soldelor lunare primite anterior.

**6.** Militarilor, efectivului de trupă şi corpului de comandă care îşi satisfac serviciul prin contract, în caz de transferare la un alt loc permanent pentru satisfacerea serviciului, care necesită mutarea dintr-o localitate în alta, li se plăteşte o indemnizaţie de transfer în mărimea unui salariu de bază plus sporul pentru gradul special şi sporul pentru vechimea în muncă, iar pentru fiecare membru al familiei – în mărime de 50% din salariul de bază, şi li se restituie cheltuielile pentru transportarea averii şi a lucrurilor personale.

**61.** Poliţiştilor efectivului de trupă şi corpului de comandă al Centrului pentru combaterea traficului de persoane şi poliţiştilor Birourilor combaterea traficului de persoane ale Secţiilor Nord şi Sud ale Inspectoratului naţional de investigaţii al Inspectoratului General al Poliţiei, precum şi persoanelor detaşate în Centru li se stabileşte o indemnizaţie lunară în mărime de 1000 lei.

**62.** Efectivului de trupă şi corpului de comandă ale Brigăzii de poliţie cu destinaţie specială “Fulger” a Ministerului Afacerilor Interne li se stabileşte o indemnizaţie lunară în mărime de 1000 lei, începînd cu 1 august 2008.

**63.** Militarilor organelor apărării naţionale, efectivului de trupă şi corpului de comandă al Ministerului Afacerilor Interne, al Administrației Naționale a Penitenciarelor, ofiţerilor de protecţie ai Serviciului de Protecţie şi Pază de Stat şi colaboratorilor Centrului pentru Combaterea Crimelor Economice şi Corupţiei antrenaţi în activităţi de investigaţie operativă şi în lucrul cu agentura li se stabileşte o indemnizaţie lunară în mărime de pînă la 50% din salariul de funcţie.

**64.** Efectivului de trupă şi corpului de comandă ale Detașamentului cu Destinație Specială „Pantera” al Administrației Naționale a Penitenciarelor li se stabilește o indemnizație lunară în mărime de 1000 lei.

**65.** Ofițerii de informație și securitate din cadrul Detașamentului cu destinație specială „Alfa” al Serviciului de Informații și Securitate, funcționarii publici cu statut special din cadrul Detașamentului cu destinație specială „Pantera” al Administrației Naționale a Penitenciarelor, efectivul de trupă și corpul de comandă ale Batalionului cu Destinație Specială „Fulger” al Armatei Naționale, efectivul de trupă și corpul de comandă ale Batalionului Independent cu Destinație Specială „Scorpion” al Unității militare 1001 a Departamentului Trupelor de Carabinieri al Ministerului Afacerilor Interne, ale Brigăzii de poliție cu destinație specială „Fulger” a Inspectoratului General de Poliție al Ministerului Afacerilor Interne, ale Companiei nr.1 din cadrul Batalionului nr.1 al Brigăzii de patrulare a Inspectoratului Național de Patrulare al Inspectoratului General al Poliției al Ministerului Afacerilor Interne și ofițerii de protecție din cadrul Serviciului de Protecție și Pază de Stat pot beneficia de indemnizații pentru activități speciale de combatere a terorismului în mărime de pînă la 6500 lei în calcul lunar.

Modul și condițiile de acordare a indemnizației se stabilesc prin act cu caracter intern, aprobat de către conducătorii organelor respective.

**8.** Rezerviştilor chemaţi la cantonamente li se va plăti o indemnizaţie lunară în următoarele mărimi:

ofiţerilor superiori – 150 lei;

ofiţerilor inferiori – 125 lei;

subofiţerilor – 100 lei;

soldaţilor – 75 lei.

Militarilor în rezervă chemaţi la cantonamente şi cetăţenilor încorporaţi pentru pregătire militară obligatorie li se păstrează locul de muncă şi salariul mediu conform funcţiei, dar nu mai mic decît salariul minim pe ţară.

Persoanelor care pînă a fi chemate la cantonamente nu au fost angajate li se plăteşte pentru această perioadă, din contul mijloacelor ministerelor respective prevăzute în bugetul de stat, o indemnizaţie, reieşind din salariul minim pe ţară.

Cetăţenilor care trec pregătirea militară obligatorie li se va plăti solda de funcţie conform primei categorii tarifare pentru militarii în termen.

**9.** Asupra militarilor, efectivului de trupă şi corpului de comandă care îşi satisfac serviciul prin contract şi care îmbină activitatea de serviciu cu studiile în instituţiile de învăţămînt se extind înlesnirile acordate angajaţilor civili care îmbină activitatea de muncă cu studiile în instituţiile de învăţămînt.

**10.** Efectivului de trupă şi corpului de comandă care își fac studiile cu frecvenţă redusă sau care urmează diferite forme de perfecționare profesională în cadrul instituțiilor de învățămînt în domeniile milităriei, securităţii şi ordinii publice li se plăteşte salariul mediu.   
    Militarii prin contract care, în interesul structurii militare, își fac studiile cu frecvență sau cu frecvenţă redusă în cadrul instituţiilor de învățămînt superior în domeniul milităriei (ciclul II – studii superioare de master și ciclul III – studii superioare de doctorat) beneficiază de soldă lunară în mărime deplină.

**11.** Salariile tarifare pe unitate de timp pentru militarii care îşi satisfac serviciul prin contract şi corpul de comandă al Ministerului Afacerilor Interne şi autorităţilor administrative şi instituţiilor din subordinea acestuia şi ai funcționarilor publici cu statut special din cadrul sistemului administrației penitenciare, încadraţi în activitatea didactică (cu excepţia corpului de profesori şi pedagogi), se stabilesc în mărimile prevăzute de actele normative pentru personalul civil respectiv.

**12.** Absolvenţilor instituţiilor de învăţămînt în domeniile milităriei, securității și ordinii publice li se acordă o indemnizaţie bănească unică în următoarele mărimi:

un salariu de funcţie al comandantului de pluton – celor care au absolvit cu media de la 9,1 pînă la 10;

80% din salariul de funcţie al comandatului de pluton – celor care au absolvit cu media de la 7,6 pînă la 9;

60% din salariul de funcţie al comandatului de pluton – celor care au absolvit cu media de la 5,1 pînă la 7,5.

**13.** Militarilor, efectivului de trupă şi corpului de comandă care au părăsit nemotivat unitatea, persoanelor care nu s-au prezentat la serviciu neavînd motive întemeiate, precum şi celor aflaţi în stare de arest nu li se plătesc drepturile salariale pentru această perioadă.